Dávid a ngásílī nâ: “Yə mod a ngálígi fɔ́ɔ́ a ndá bod Sául nâ á kud nyé ngɔ́l ású Yonathán ?” 2Á ndá bod Sául, etúgā é ngábə́ étē dzwé nâ Siva, ényē Dávid a ngálóe, a sílí nyē nâ: “Yə wa fɔ́ɔ́ ó nə̄ Siva ?” Nyé nâ: “Owé, ma etúgā dzóe.” 3Ǹkúkúmá nyé ai nyé nâ: “Yə mod a ngálígi fɔ́ɔ́ á mvɔŋ bod Sául nâ mə́ bɔ̄ nyé mvam Zambá ?” Siva nyé ai nyé nâ: “Mɔ́n Yonathán á nə wé, hədá a ngáman yəməle á məkǒl mə́sə̄ mə́bɛ̄.” 4Ǹkúkúmá nyé ai nyé nâ: “A nə vé ?” Siva nyé ai ǹkúkúmá nâ: “A nə á ndá Makir, mɔ́n Amiel, á Lodevar.” Ǹkúkúmá Dávid a lómó á kə̄ nyé nɔŋ á ndá Makir, mɔ́n Amiel, á Lodevar. Á sɔ́ Mefibosheth, mɔ́n Yonathán, mɔ́n Sául, a ngásɔ́ ábə̄ Dávid, a lábán fɔ̄ɔ̄ ai ású á sí, ǎ ngalugu nyé mod olugú ńnén. Dávid nyé nâ: “Ǎ Mefibosheth !” Nyé nâ: “Ma olɔ̌ wóē nyɔ́.” 7Dávid nyé ai nyé nâ: “Tə wa mbáda mayi wa bɔ ḿbəŋ ású ésōá Yonathán. Madúgan wa məfúb mə́ ésōá Sául mə́sə, ńdɔ̄ fə wâyi kǎd dí kɔ́m ésə̄ á tə́bə́le wama.” 8A lábán á sí nyé nâ: “Zá fɔ̄ɔ̄ á nə̄ ma etúgā dzóe nâ wavəŋan ábə ǹtwí mvú anə́ ma ná ?” 9Ńdɔ ǹkúkúmá á ngālóe Siva, etúga Sául, nyé ai nyé nâ: “É byə́m bísə̄ bí ngábə́ wôge ai Sául, ai ndá bod dzié ésə mə və́ byā mɔ́n ǹtí wōē. 10Asú tē ó sye nyé mə̄fúb, ai wǎ ai bɔ́n bóe, ai bəlɔ̌ bóe, ó zu və́ māńtí woe bidí yā ádī; Mefibosheth émēn, mǎńtí woe, a yi kǎd dī kɔ́m ésə̄ á tə́bə́le wama”. Siva émēn á ngábə́ bələ́ bɔ́n awômo ai bə́tán, bəlɔ̌ məwóm mə́bɛ̄. 11Siva nyé ai ǹkúkúmá nâ: “Ḿból ō béndé étūgā dzóe, ǎ ńtí ǹkúkúmá wama, éyə̄ fə etúgā dzóe yáyi bɔ̌ nālá Mefibosheth ǎ ngakad hḿ dī á təbə́lē Dávid anə́ ḿbɔ̄g yǎ bɔ́n bə́ ńkúkúmá. 12Mefibosheth a ngábə́ bələ́ mān mɔ́n dzwé nâ Mika. Mvóg Siva bə́sə̄ bə́ ngábə́ fɔ̄ɔ̄ bə́ syê Mefibosheth.